32006R1235
L 225/22
JURNALUL OFÍCIAL AL UNIUNII EUROPENE
REGULAMENTUL (CE) NR. 1235/2006 AL COMISIEI
din 16 august 2006
de stabilire, pentru anul de comercializare 2006/2007, a valorii ajutorului pentru cultura de struguri destinați producerii anumitor soiuri de struguri uscați și a ajutorului pentru replantarea viilor afectate de filoxeră
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor transformate pe bază de fructe și legume (1), în special articolul 7 alineatul (5),
întrucât:
(1)
Articolul 7 alineatul (1) paragraful al doilea din Regulamentul (CE) nr. 2201/96 determină criteriile de stabilire a ajutorului pentru cultura strugurilor destinați producerii de struguri uscați din soiurile sultanină și Moscatel și currants.
(2)
Articolul 7 alineatul (1) paragraful al treilea din Regulamentul (CE) nr. 2201/96 prevede posibilitatea de a diferenția valoarea ajutorului în funcție de soiurile de struguri. Acesta prevede, de asemenea, că respectiva valoare poate fi diferențiată și în funcție de alți factori care pot afecta randamentele. În cazul sultaninelor, ar trebui deci prevăzută o diferențiere suplimentară între suprafețele afectate de filoxeră și celelalte.
(3)
Pentru anul de comercializare 2005/2006, verificarea suprafețelor destinate culturii strugurilor menționați la articolul 7 alineatul (1) primul paragraf din Regulamentul (CE) nr. 2201/96 nu a relevat o depășire a suprafeței maxime garantate, stabilită la articolul 2 alineatul (1) din Regulamentul (CE) nr. 1621/1999 al Comisiei din 22 iulie 1999 privind modalitățile de aplicare a Regulamentului (CE) nr. 2201/96 al Consiliului referitor la ajutorul pentru cultivarea strugurilor destinați producerii unor soiuri de struguri uscați (2).
(4)
Prin urmare, trebuie stabilit, pentru anul de comercializare 2006/2007, ajutorul pentru cultura acestor struguri.
(5)
De asemenea, trebuie stabilit ajutorul ce urmează să fie acordat producătorilor care replantează viile în vederea combaterii filoxerei, în condițiile prevăzute la articolul 7 alineatul (4) din Regulamentul (CE) nr. 2201/96.
(6)
Măsurile prevăzute de prezentul regulament sunt conforme cu avizul Comitetului de gestionare a produselor transformate pe bază de fructe și legume,
ADOPTĂ PREZENTUL REGULAMENT:
Articolul 1
(1) Pentru anul de comercializare 2006/2007, ajutorul pentru cultura prevăzută la articolul 7 alineatul (1) din Regulamentul (CE) nr. 2201/96 este de:
(a)
2 603 EUR pe hectar pentru suprafețele cultivate cu struguri din soiul sultanină, afectate de filoxeră sau replantate de mai puțin de cinci ani;
(b)
3 569 EUR pe hectar pentru celelalte suprafețe cultivate cu struguri din soiul sultanină;
(c)
3 391 EUR pe hectar pentru suprafețele cultivate cu currants;
(d)
969 EUR pe hectar pentru suprafețele cultivate cu struguri din soiul Moscatel.
(2) Pentru anul de comercializare 2006/2007, ajutorul pentru replantare prevăzut la articolul 7 alineatul (4) din Regulamentul (CE) nr. 2201/96 este de 3 917 EUR pe hectar.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 august 2006.